Pornofiltre bliver ulovlige i EU - men den britiske regering nægter at fjerne dem

En ny EU-lov byder ISP'er at behandle al internettrafik lige, hvilket gør det ulovligt at blokere for eksempel pornohjemmesider.

Den nye EU-beslutning om netneutralitet rammer det forbud mod pornosider, den britiske premierministers David Cameron indførte tilbage i 2013. Det skriver independent.co.uk.

Lovgivningen er blevet mødt med megen modstand fra antiporno-grupperinger i Storbritannien. Den er en del af et overordnet europæisk initiativ for mere omfattende netneutralitet og vil træde i kraft ved årets udgang.

Medmindre folk bevidst har valgt at trække et filter ned over deres egen forbindelse, når de køber den, er udbyderne således forpligtede til at fjerne de eksisterende filtre.

»Udbyderne skal behandle al internettrafik lige uden diskrimination, restriktion eller anden indgriben,« står der i loven. En undtagelse er dog hjemmesider, der på anden vis er ulovlige. Og det kan det meget vel være, at den britiske regering agter at gøre pornografiske hjemmesider.

Politikere: Intet ændrer sig

I en udtalelse til den britiske avis Daily Mail siger en talsperson for den britiske regering:

»Hvis det her betyder, at vi er nødt til at indføre national lovgivning for at opretholde filtrene, ISP'erne har sat ind, så vil vi gøre det.«

Det er på nuværende tidspunkt muligt at omgå pornofiltret, men så skal man aktivt ind og vælge muligheden til hos udbyderen.

Hvad synes du? Skal Danmark indføre internetfiltre og i så fald på hvad? Kender du til regulering af datatrafikken af såkaldt tekniske årsager?